Victor Barna Cup 1968–1993

Kansainvälinen toiminta Suomessa ei ollut erityisen laajaa 1960-luvun puolivälissä. Suomen maajoukkue osallistui vuorovuosin järjestettäviin MM- ja EM-mittelöihin. Joka toinen vuosi järjestettiin PM-kisat. Muutama maaottelu pelattiin kauden mittaan, kansallisia kilpailuja oli viitisentoista ja kansainvälisiä puolisen tusinaa. Kansallinen sarjatoiminta käynnistyi 1965. Seurojen vierailut ulkomailla olivat harvinaisia. TUL:n liittojoukkue kävi kauden aikana kerran pari ottelumatkalla.

Tähän tilanteeseen syntyi TUL:n järjestämä Victor Barna Cup. TUL:n pitkäaikaisen valmennuspäällikön Martti Kempaksen mukaan turnaus loi pohjaa ja esimerkkiä TUL:n muille kansainvälisille kilpailuille rytmisessä kilpavoimistelussa, painissa ja nyrkkeilyssä.

Moni muistaa edelleen turnauksen nimen, sillä pöytätennis tuli Suomessa urheilulajina tunnetuksi suurelle yleisölle pitkälti Victor Barna Cupin kautta. Se oli tavallisesti kilpailukauden avaus, jossa oli mukana tunnettuja pelaajia. Näin siitä huolimatta, että kutsukilpailuna kisa ei ollut kansainvälisessä kilpailukalenterissa. Miesten kaksinpeliin pääsi suomalaisista mukaan tavallisesti rankinglistan 30 parasta.

Victor Barna Cupin ”isän” Taisto Pääkön mukaan kilpailuidean pohjana oli TUL:n kansainvälisen urheilijavaihdon hyödyntäminen. Aloitus tapahtui viikonloppuna 17.–18.9.1966. Aluksi mukaan saatiin vain Eesti. Lauantaina TUL:n Suur-Helsingin piirijoukkue kohtasi Eestin ja sunnuntain kilpailut järjestettiin Helsingin Tennispalatsissa. Loppuottelut pelattiin TV-studiossa Ratakadulla. Onnistuneen startin jälkeen jatkettiin seuraavan vuoden syyskuun ensimmäisenä viikonloppuna Mäkelänrinteen yhteiskoulussa ja Olympiastadionin salissa.

Kansainväliselle kilpailulle haettiin nimeä ja lopulta maailmanmestari Victor Barnalta saatiin lupa hänen nimensä käyttöön. Barna kävi Helsingissä pian ensimmäisten kisojen jälkeen ja oli läsnä Ruskeasuon palloiluhallissa neljännessä turnauksessa 1971. Dunlop Barna pöytätennistuotteiden maahantuoja Grönblom Trading suhtautui myönteisesti hankkeeseen, mutta tuki oli pientä. Myöskään TUL ei aluksi tukenut kisoja lainkaan.

* Amerin kanssa sovittiin Bostonin tupakkamainos aitoihin. Se aiheutti närää TUL:ssa. Sain aikamoiset sapiskat silloiselta varapuheenjohtajalta Unto Siivoselta. Kun rahaa tarvittiin, kaikkia keinoja piti käyttää. Tupakkamainokset taisivat tuolloin olla luvallisia, mutta moraaliltaan jo silloin arveluttavia, Pääkkö muistelee.

Turnauksen alullepanoa on pidettävä rohkeana, sillä kaikki tehtiin amatöörivoimin. Rahoitus jouduttiin järjestämään vekselein ja takaajiksi saatiin järjestelytoimikunnan jäseniä. Markkinointi- tai mainosalan ammattilaisia ei ollut käytettävissä. Tuloja kerättiin osallistumismaksuista, ilmoituksista ja aitamainoksista. Grönblom Trading yritti saada Dunlopilta Englannista pöytiä, mutta pääpaikalla asiaan suhtauduttiin penseästi.

Ensimmäinen turnaus pelattiin pääkaupunkiseudun seuroilta lainatuilla Karhu-pöydillä. Eräässä vaiheessa Barnan maahantuoja Sigma teetätti ja rahoitti pöydät Suomessa, mutta ne eivät olleet tehdaspöytien veroisia. Pelaajat eivät olleet tyytyväisiä pallojen pomppuun ja pöytien nopeuteen. Kritiikki oli aiheellista.

Stigan edustaja Veijo Vesanen tuli avuksi ja hoiti kunnolliset pöydät kisan käyttöön. Myöhemmin pelattiin myös Butterflyn, Joolan ja Bandan pöydillä. Aluksi turnauksessa oli käytössä tavallinen muovinen Barna-pallo, sitten Barna Super. Sillä pelattiin pitkään, kunnes lopulta siirryttiin selluloidipalloihin. 1970-luvulla ruotsalaiset pyysivät kisoista lähtiessään mukaansa Barna-palloja, koska niiden tuonti Ruotsiin oli lopetettu.

Opetusministeriön panos oli merkittävä. TUL:n toimintaa tukevat poliitikot olivat aktiivisia ja usein urheiluministeri oli läsnä päättäjäisvastaanotolla. Meeri Kalavaisen ollessa 1971 maan ensimmäisenä kulttuuriministerinä turnaus venyi ja ministeri joutui odottamaan kaksi tuntia kisaväkeä vastaanotolle Königstedtin kartanoon.

Taisto Pääkkö pyysi 1960-luvun loppupuolella Jorma Katajan mukaan kisajärjestelyihin. Jorma oli ottelutuomarina Ratakadun TV-finaaleissa 1968. Sittemmin hänestä tuli TUL:n pöytätennisjaoston pitkäaikainen puheenjohtaja. Jaoston tehtäviin kuului myös Victor Barna Cup. Oma VBC-toimikunta perustettiin 1971 ja Jorma toimi sen ainoana puheenjohtajana turnauksen päättymiseen asti 1993. Järjestelytoimikunnan jäsenistä Pentti Pouttu vastasi aikataulusuunnittelusta.

Katajan mukaan Tukholman piirin puheenjohtaja Birger Svensson antoi turnauksen alkuvaiheessa arvokkaita neuvoja kisajärjestelyihin. Myös Torkel Grefberg oli aina valmis tarjoamaan apua ja osallistui neuvonantajana kilpailujen arvontatilaisuuksiin. TUL:n puheenjohtaja Matti Ahde vastasi bankettikulusta pitkään hyvillä suhteillaan. Väkeä tarvittiin salin kunnostukseen, tuomareiksi, järjestysmiehiksi, autonkuljettajiksi ja moneen muuhun. Theodor Siiriäinen, Börje Eklund ja Juhani Vanhanen toimivat pitkään vierasjoukkueiden yhdyshenkilöinä Talkoohenki oli erinomainen.

Taloushaasteet olivat jatkuvasti esillä. Erityisen vaikea tilanne syntyi 1980-luvulla, kun mainosten hankkiminen ei toteutunutkaan sovitusti. Oli pakko ryhtyä vekselin kirjoittamiseen. Lopulta TUL:n pääsihteeri Ossi Sjöman hoiti asian. Taloussyistä kilpailu siirrettiin 1986 Helsingin urheilutalosta Tikkurilan urheilutaloon, joka osoittautui mainioksi kisa-areenaksi. Keskeiset tukijat olivat opetusministeriö, ammattiliitot, yritykset sekä Espoon, Helsingin ja Vantaan kaupungit. Banda-tuotteita edustanut Canis Oy oli yhteistyökumppani 1980-luvun lopussa ja Osuuspankki 1990-luvulla. Niiden myötä Victor Barna Cup nimettiin 1986 Banda Cupiksi ja 1990 OP-Kulta Cupiksi.

Palkinnot olivat kisan tasoon nähden maltillisia. Miesten kaksinpelin voittaja sai useana vuonna palkinnoksi puvun ja mitalistit palkittiin Orient-kelloilla ja Arabian posliinitehtaan tuotteilla. Reino Valkeinen RHV-kultasepistä suunnitteli turnaukseen oman mitalin. Kisan kuuluttaja ja järjestelytoimikunnan pitkäaikainen jäsen Esa Valasti korostaa, että kaikki maailmanhuiput olivat mukana ilman rahakorvauksia.

Kisan loppumiseen vaikuttivat lukuisat samanaikaiset haasteet. Muutokset Itä-Euroopassa johtivat TUL:n urheilijavaihdon hiipumiseen ja lamavuosina resurssit vähenivät ratkaisevasti. Suomalaisen urheilun eheytymisprosessissa TUL:n pöytätenniksen lajipäällikkö Anne Lampèn siirtyi Pöytätennisliiton palvelukseen ja puhtaasti talkoovoimin kisojen järjestämiselle ei nähty mahdollisuuksia.

Parikymmentä vuotta TV-pingistä

Aluksi kilpailun järjestäjänä toimi TUL:n Suur-Helsingin piirin seurayhtymä Koiton Riento ja Tapiolan Otso, sitten TUL:n pöytätennisjaosto vuodesta 1971 Tapiolan Otson ja muiden pääkaupunkiseudun seurojen tukemana. Kilpailujen siirryttyä Vantaalle Tikkurilan Lohet oli mukana järjestelyissä. Kisa oli kaksipäiväinen 1968–1972 ja vakiintui sitten kolmipäiväiseksi. Aloitusvuonna kilpailuluokkina olivat joukkuekilpailut (kolmimiehinen Swaythling-cup ja kaksinaisinen Corbillon-cup), kaksinpelit, nelinpelit sekä miesjuniorit 17 ja 14 vuotta. Tällä rakenteella ajauduttiin aikatauluongelmiin, jonka seurauksena nelinpelit jätettiin pois ohjelmasta neljäksi vuodeksi.

Osallistuvien maiden määrä kasvoi, joten edelleen oli tehtävä muutoksia. Joukkuekilpailussa siirryttiin ensin lohkojakoon ja sitten cup-muotoon 1976 ja myös miehet pelasivat kahden miehen joukkuein. Naisjunioriluokka tuli ohjelmaan 1976. Viimeiseksi jääneissä kisoissa kaksinpeleissä pelattiin alkupoolit, joiden jälkeen parhaat jatkoivat cup-systeemillä. Junioriluokkia ei pelattu viimeisiksi jääneissä kisoissa.

Finaaleista tuli runsaan tunnin televisiolähetys parinkymmenen vuoden ajan hyvään katseluaikaan. Katsojia lienee ollut parhaina vuosina 300 000–400 000. Ohjaajina toimivat Raimo Piltz, Antero Ruuhonen ja Kalevi Uusivuori ja äänessä olivat lähinnä Juha Jokinen ja Kari Hiltunen. Televisioväki arvosti turnausta. Televisiointiin liittyy myös keskeisin turnaukseen liittyvä kiista SPTL:n ja TUL:n välillä. Kysymys oli vuoden 1966 ”esikisojen” finaaleista ja TUL:n oikeudesta päästä kuvaruutuun.

Kun ensimmäiseen VBC-turnaukseen kutsuttiin Suomen maajoukkueita, SPTL ilmoitti, ettei kisa kiinnostanut. Päävalmentaja Pentti ”Pätkä” Tuominen kuuli asiasta ja järjesti maajoukkueet mukaan. Tuominen totesi, ettei tilaisuutta voi olla käyttämättä, kun saadaan kansainvälistä kosketusta kotimaassa. Myöhemmin maajoukkueen osallistuminen oli itsestään selvä asia.

Eniten katsojia kävi Helsingin urheilutalossa, jossa turnaus pelattiin kymmenen vuoden ajan. Katsomo saatiin täyteen ainakin kisojen toisena ja kolmantena päivänä. Victor Barna Cupiin liittyi usein eri puolilla Etelä-Suomea järjestetyt liitto-ottelut, jolloin TUL:n joukkue kohtasi jonkun mukana olleen maan pari päivää kilpailujen jälkeen. Otteluita järjestettiin ainakin Tampereella, Turussa, Lahdessa ja Hämeenlinnassa. DDR:n joukkueen kanssa järjestettiin 1971 viikon leiri Kisakeskuksen urheiluopistossa ennen turnausta.

Turnaukseen osallistuivat Eestin Neuvostotasavalta 1968, Suomi 1968–93, Tukholman kaupunkijoukkue 1968–71, TUL 1968–93, DDR 1969–72, Neuvostoliitto 1970–91, Tsekkoslovakia 1971–92, Unkari 1971–90, Ruotsi 1973–93, Puola 1976–88, Bulgaria 1980–81, Jugoslavia 1983–87, Norja 1988–90, Tanska 1990–93, Saksa (Baijerin Pöytätennisliitto) 1992–93 ja Viron tasavalta 1992–93. Joinakin vuosina mukana oli yksittäisiä pelaajia, ainakin Brasiliasta, Japanista ja USA:sta.

Kovatasoisin turnaus oli 1974, kun peräti kuusi maailmanmestaria Ruotsista, Unkarista ja Neuvostoliitosta kisasi mitaleista. Maailmanmestarina Victor Barna Cupiin osallistui 16 pelaajaa ja hallitseva Euroopan mestari oli mukana 16 kertaa. Vuoden 1971 kaksinpelin maailmanmestari Stellan Bengtsson saavutti turnauksessa kolme kaksinpeliluokan voittoa. Kahteen voittoon ylsivät toinen ruotsalainen Kjell Johansson ja Tanskan Allan Bentsen. Naisten kaksinpelin menestynein oli Neuvostoliiton Fliura Bulatova viidellä voitollaan. Unkarin Judith Magos pelasi voittajaksi neljästi.

Suomalaisista miesten maajoukkue ylsi joukkuekilpailun finaaliin avauskisoissa 1968 joukkueella Seppo Elsinen, Pentti Kunnas ja Max Laine. Myös nelinpelipari Laine/Kurt Carlsson oli loppuottelussa. Pasi Valasti saavutti ainoan kaksinpelin finaalipaikan viimeisissä kisoissa 1993. Liisa Järvenpää voitti 1968 naisten kaksinpelin ja nelinpelin voitti kylmäkoskelaispari Maija Nieminen/Anja Keva. Seuraavana vuonna Maija ja Anja uusivat nelinpelivoiton, Maija voitti kaksinpelin ja Helsingin kaupunkijoukkueen Liisa Järvenpää/Tuula Jaskari joukkuekisan.

Vuonna 1981 tuli suurmenestys. Sonja Grefberg ja Eva Malmberg kukistivat joukkuekilpailun finaalissa Ruotsin ja Sonja kaksinpelin finaalissa isosiskonsa Monican. Viimeisin senioriluokkien voitto tuli 1990, kun TUL:n pari Johanna Kaimio/Sari Suomalainen pelasi nelipelin ykköseksi. Alle 17-vuotiaiden poikien junioriluokka oli kisojen ohjelmassa alusta alkaen. Suomalaisista voittoon ylsivät Pentti Vihko, Martti Autio, Markku Niemi, Jarmo Jokinen, Jari Vuorinen ja Matti Kurvinen. Eva Malmberg pelasi kolmesti naisjunioriluokan ykköspallille.

Muistoja kisoista

Ensimmäisessä miesten kaksinpelin finaalissa 1968 Ruotsin tähtipelaaja Björne Mellström hävisi nuorelle Hans Kroonille 0–3. Kokenut ”Mellis” oli selvä ennakkosuosikki nuorta Hassea vastaan. Mellis selitti yllätystappiotaan sillä, että hän mietti koko ottelun ajan, mihin huoneeseen ykköspalkintona ollut keinutuoli olisi parasta sijoittaa. Hasse muistelee myös, että muoviset Barna-pallot tuottivat vaikeuksia, sillä niillä ei harjoiteltu eikä niitä käytetty muissa kisoissa.

Rein Lindmäestä tuli ensimmäisen Victor Barna Cupin nelinpelin voittaja yhdessä Uno Lillepean kanssa 1968. Rein pääsi ensimmäisen kerran ulkomaiselle kilpailumatkalle Suomeen syyskuussa 1967. Se oli suuri tapaus, joka vaati ison paperisodan lähtöluvan ja viisumin anomisineen. Tuolloin vain harvat virolaiset matkustivat Suomeen. Eestin joukkueen jäsenet saivat kukin 40 markkaa käyttörahaa neljän päivän ajaksi. Rein hankki 12-värisen kuulakärkikynän matkamuistoksi.

Yhdeksänkertainen kaksinpelin Suomen mestari Liisa Järvenpää muistaa Barna Cupin merkittävänä lisänä niukkaan kansainväliseen kilpailutoimintaan. Liisa lomaili maalla elokuun ja siksi turnaus oli vaikea syyskuun alussa. Parhaana ottelunaan Liisa muistaa voiton Neuvostoliiton maajoukkuepelaajasta Signe Paisjärvesta 1968, jolloin Liisa voitti kaksinpelin.

Kolme kaksinpelin Suomen mestaruutta voittaneelle Maija Niemiselle (myöh. Valtonen) Victor Barna Cup oli tärkeä kauden avaus. Ensimmäisissä kisoissa 1968 Helsingin Tennispalatsissa voitto tuli nelinpelissä nyt jo edesmenneen Anja Kevan (myöh. Merjokari) kanssa ja seuraavana vuonna heltisi kaksinpelivoitto. Upeat banketit Köningstedtin kartanossa ja Valtioneuvoston juhlahuoneistossa Smolnassa ovat jääneet Maijan mieleen.

Myös Sonja Grefbergille Barna Cup oli yleensä kauden kansainvälinen avaus. Pelaajauransa alusta hän muistaa ottelun unkarilaista Euroopan mestaria Judith Magosta vastaan 1970-luvun puolivälissä. Magos johti erää 17-0 ja Sonjaa nolotti. Sitten Magos ilmiselvästi lahjoitti pisteen, mikä nolotti vielä enemmän. Sonja arvioi kisan urakehitykselleen erittäin tärkeäksi kilpailuksi.

Toistakymmentä vuotta Suomen maajoukkueessa ja TUL:n liittojoukkueessa pelanneet Johanna Kaimio (Schüpbach) ja Sari Suomalainen voittivat nelinpelin 1990 erinomaisella yhteispelillä. Se jäi suomalaispelaajien viimeiseksi luokkavoitoksi. Johanna oli ensimmäisissä Barna-kisoissaan 1979 Neuvostoliiton kyltinkantajana 12-vuotiaana.

Pasi Valastilla on yhdeksän kaksinpelin Suomen mestaruutta. Pasille Barna Cupilla oli aivan erityinen merkitys, sillä koko Valastin perhe oli aina kisoissa mukana monenlaisissa tehtävissä. Pasin ensimmäiset muistot ovat 6-vuotiaana avajaisten kyltinkantajana.

* Oma lukunsa on se, että pääsin itse pelaamaan ja lopulta kisojen viimeisenä vuonna 1993 kaksinpelin finaaliin, Pasi muistelee.

Pekka Nieminen

Tilasto-osuuteen:

Kisapäivät ja pelipaikat

14.-15.9.1968 Tennispalatsi, Helsinki

6.-7.9.1969 Tapiolan yhteiskoulu, Espoo

29.-30.8. 1970 Tapiolan yhteiskoulu, Espoo

28.-29.9.1971 Ruskeasuon palloiluhalli, Helsinki

23.-24. 9.1972 Ruskeasuon palloiluhalli, Helsinki

14.-16.9.1973 Ruskeasuon palloiluhalli, Helsinki

13.-15.9.1974 Ruskeasuon palloiluhalli, Helsinki

12.-14.9.1975 Töölön Kisahalli, Helsinki

10.-12.9. 1976 Urheilutalo, Helsinki

9.-11.9.1977 Urheilutalo, Helsinki

8.-10.9.1978 Urheilutalo, Helsinki

14.-16.9.1979 Urheilutalo, Helsinki

12.-14.9.1980 Urheilutalo, Helsinki

11.-13.9.1981 Urheilutalo, Helsinki

10.-12.9.1982 Urheilutalo, Helsinki

9.-11.9.1983 Urheilutalo, Helsinki

14.-16.9.1984 Urheilutalo, Helsinki

13.-15.9.1985 Urheilutalo, Helsinki

12.-14.9.1986 Tikkurilan Urheilutalo, Vantaa

11.-13.9.1987 Tikkurilan Urheilutalo, Vantaa

10.-12.9.1988 Tikkurilan Urheilutalo, Vantaa

8.-10.9.1989 Tikkurilan Urheilutalo, Vantaa

7.-9.1990 Tikkurilan Urheilutalo, Vantaa

13.-15.9.1991 Tikkurilan urheilutalo, Vantaa

11.-13.9.1992 Tikkurilan Urheilutalo, Vantaa

10.-12.1993 Tikkurilan Urheilutalo, Vantaa

Voittajat 1968 – 1993

MIESTEN JOUKKUEKILPAILU

1968 Tukholman kaupunkijoukkue (Björne Mellström, Göran Bergendorf, Hans Kroon)

1969 DDR (Wolfgang Reschke, Wolfgang Rauscher, Norbert Drescher)

1970 Neuvostoliitto (Georg Strelnikov, Felix Pilosjan, Sergei Leshev)

1971 Unkari (Janos Börzsej, Gaber Gergely, Istvan Chikan)

1972 Unkari (Janos Börzsej, Matyas Belesnay, Gabor Gergely)

1973 Ruotsi (Stellan Bengtsson, Kjell Johansson, Ulf Thorsell, Christer Hafn)

1974 Unkari (Janos Börzsej, Gabor Gergely, Istvan Jonyer)

1975 Ruotsi (Kjell Johansson, Stellan Bengtsson, Ulf Thorsell, Åke Grönlund)

1976 Unkari (Gabor Gergely, Bela Frank)

1977 Ruotsi (Kjell Johansson, Ulf Thorsell)

1978 Unkari (Istvan Jonyer, Tibor Klampar, Gabor Gergely)

1979 Puola (Stanislav Fraczyk, Ryszard Czochanski)

1980 Unkari (Janos Takacs, Tibor Kreisz, Bela Frank)

1981 Ruotsi (Lars Franklin, Ulf Bengtsson)

1982 Unkari (Janos Molnar, Zsolt Kriston, Tibor Kreisz)

1983 Ruotsi (Jonas Berner, Håkan Jeppsson)

1984 Ruotsi I (Jonny Åkesson, Jörgen Persson)

1985 Ruotsi (Ulf Bengtsson, Ulf Carlsson)

1986 Jugoslavia (Ilija Lupulesku, Zoran Primorac, Miroslav Maran)

1987 Ruotsi II (Johan Fallby, Göran Wranå, Patrik Thorsell)

1988 Ruotsi II (Johan Fallby, Göran Wranå)

1989 Tsekkoslovakia (Petr Korbel, Anton Kutis)

1990 Ruotsi I (Peter Karlsson, Thomas von Scheele)

1991 Ruotsi I (Fredrik Lundqvist, Peter Nilsson, Göran Wranå)

1992 Tsekkoslovakia (Andrej Bardon, Tomas Janci, Petr Korbel)

1993 Ruotsi (Fredrik Håkansson, Thomas von Scheele)

NAISTEN JOUKKUEKILPAILU

1968 Eestin Neuvostotasavalta (Signe Paisjärv, Ulle Hyva)

1969 Helsingin kaupunkijoukkue (Liisa Järvenpää, Tuula Jaskari)

1970 Neuvostoliitto (Aldona Skarulene, Diana Shemaskaite)

1971 Unkari (Beatrix Kishazi, Judit Magos)

1972 Tsekkoslovakia (Ilona Vostova, Blanka Silhanova)

1973 Unkari (Beatrix Kishazi, Judit Magos)

1974 Unkari (Beatrix Kishazi, Judit Magos, Henriette Lotaller)

1975 Ruotsi (Ann-Christin Hellman, Birgitta Rådberg, Eva Strömvall)

1976 Unkari (Beatrix Kishazi, Judit Magos, Gabriella Szabo)

1977 Unkari (Gabriella Szabo, Zsuzsa Olah)

1978 (Judit Magos, Gabriella Szabo)

1979 (Gabriella Szabo, Zsuzsa Olah)

1980 (Marie Lindblad, Ann-Christin Hellman)

1981 Suomi (Sonja Grefberg, Eva Malmberg)

1982 Unkari (Zsuzsa Olah, Marta Tihanyi, Ilona Balogh)

1983 Neuvostoliitto (Flura Bulatova, Flera Hasanova)

1984 Ruotsi I (Marie Svensson, Marie Lindblad)

1985 Neuvostoliitto (Svetlana Larina, Fliura Bulatova)

1986 Unkari (Györgyi Fazekas, Szilvia Kahn, Krisztina Nagy)

1987 (Unkari (Szilvia Kahn, Zsuzsa Olah)

1988 Unkari (Gabriella Wirth, Szilvia Kahn)

1989 Tsekkoslovakia (Miluse Kocova, Renata Zatkova)

1990 Ruotsi I (Gunnel Borgström, Lotta Erlman)

1991 Ruotsi II (Lotta Erlman, Marie Svensson)

1992 Tsekkoslovakia (Renata Peluchova, Zuzana Poliackova, Alena Vachovcova)

1993 Ruotsi (Pernilla Pettersson, Sofia Carlsson)

MIESTEN KAKSINPELI

1968 Hans Kroon Tukholman kaupunkijoukkue

1969 Wolfgang Rauscher DDR

1970 Georg Strelnikov Neuvostoliitto

1971 Janos Börzsej Unkari

1972 Matyas Belesnay Unkari

1973 Stellan Bengtsson Ruotsi

1974 Kjell Johansson Ruotsi

1975 Kjell Johansson Ruotsi

1976 Felix Pilosjan Neuvostoliitto

1977 Stellan Bengtsson Ruotsi

1978 Istvan Jonyer Unkari

1979 Janos Takacs Unkari

1980 Åke Liljegren Ruotsi

1981 Milan Orlowski Tsekkoslovakia

1982 Miroslav Schenk Tsekkoslovakia

1983 Zoran Kalinic Jugoslavia

1984 Jörgen Persson Ruotsi

1985 Stellan Bengtsson Ruotsi

1986 Ilija Lupulescu Jugoslavia

1987 Josef Braun Tsekkoslovakia

1988 Jiri Javurek Tsekkoslovakia

1989 Boris Rosenberg Neuvostoliitto

1990 Peter Karlsson Ruotsi

1991 Allan Bentsen Tanska

1992 Tomas Janci Tsekkoslovakia

1993 Allan Bentsen Tanska

NAISTEN KAKSINPELI

1968 Liisa Järvenpää Suomi

1969 Maija Nieminen Suomi

1970 Aldona Skarulene Neuvostoliitto

1971 Judit Magos Unkari

1972 Beatrix Kishazi Unkari

1973 Judit Magos Unkari

1974 Judit Magos Unkari

1975 Ann-Christin Hellman Ruotsi

1976 Beatrix Kishazi Unkari

1977 Marie Lindblad Ruotsi

1978 Judit Magos Unkari

1979 Gabriella Szabo Unkari

1980 Fliura Bulatova Neuvostoliitto

1981 Sonja Grefberg Suomi

1982 Flura Bulatova Neuvostoliitto

1983 Fliura Bulatova Neuvostoliitto

1984 Fliura Bulatova Neuvostoliitto

1985 Fliura Bulatova Neuvostoliitto

1986 Renata Kasalova Tsekkoslovakia

1987 Zsuzsa Olah Unkari

1988 Gabriella Wirth Unkari

1989 Olga Laposchina Neuvostoliitto

1990 Irina Palina Neuvostoliitto

1991 Irina Palina Neuvostoliitto

1992 Pernilla Pettersson Ruotsi

1993 Pernilla Pettersson Ruotsi

MIESTEN NELINPELI

1968 Uno Lillepea/Rein Lindmäe Eestin Neuvostotasavalta

1973 Tibor Klampa/Gabor Gergely Unkari

1974 Kjell Johansson/Stellan Bengtsson Ruotsi

1975 Kjell Johansson/Stellan Bengtsson Ruotsi

1976 Sarkis Sarkhojan/Viktor Fursov Neuvostoliitto

1977 Stellan Bengtsson/Ulf Thorsell Ruotsi

1978 Tibor Klampar/Istvan Jonyer Unkari

1979 Miroslav Schenk/Antonin Stefko Tsekkoslovakia

1980 Mironas Kreeris/Rein Lindmäe Neuvostoliitto

1981 Håkan Jeppsson/Jonas Berner Ruotsi

1982 Miroslav Schenk/Jiri Javurek Tsekkoslovakia

1983 Zsolt Kriston/Janos Molnar Unkari

1984 Jonny Åkesson/Jörgen Persson Ruotsi

1985 Stellan Bengtsson/Johan Fallby Ruotsi

1986 Zoran Primorac/Ilija Lupulesku Jugoslavia

1987 Josef Braun/Tomas Demek Tsekkoslovakia

1988 Ulf Carlsson/Ulf Bengtsson Ruotsi

1989 Boris Rosenberg/Valeri Schevtschenko Neuvostoliitto

1990 Milan Grman/Radek Kostal Tsekkoslovakia

1991 Maksim Schmyrev/Sergei Noskov Neuvostoliitto

1992 Peter Nilsson/Fredrik Lundqvist Ruotsi

1993

NAISTEN NELINPELI

1968 Maija Nieminen/Anja Keva Suomi

1969 Maija Nieminen/Anja Keva Suomi

1973 Alice Grofova/Hana Riedlova Tsekkoslovakia

1974 Judit Magos/Henriette Lotaller Unkari

1975 Miloslava Zizkova/Dana Dubinova Tsekkoslovakia

1976 Miloslava Zizkova/Ludmila Smidova Tsekkoslovakia

1977 Gabriella Szabo/Zsuzsa Olah Unkari

1978 Judit Magos/Gabriella Szabo Unkari

1979 Marta Csik/Zsuzsa Olah Unkari

1980 Ann-Christin Hellman/Marie Lindblad Ruotsi

1981 Ann-Christin Hellman/Marie Lindblad Ruotsi

1982 Zsuzsa Olah/Marta Tihanyi Unkari

1983 Fliura Bulatova/Flera Hasanova Neuvostoliitto

1984 Fliura Bulatova/Anita Zacharjan Neuvostoliitto

1985 Daniela Davidkova/Svetlana Larina Tsekkoslovakia/Neuvostoliitto

1986 Györgyi Fazekas/Krisztina Nagy Unkari

1987 Barbro Wiktorsson /Marie Svensson Ruotsi

1988 Marie Svensson/Lotta Erlman Ruotsi

1989 Elena Komrikova/Olga Laposchina Neuvostoliitto

1990 Johanna Kaimio/Sari Suomalainen TUL

1991 Marie Svensson/Lotta Erlman Ruotsi

1992 Pernilla Pettersson/Marie Persson Ruotsi

1993 Sylvia Specht/Sandra Peter Saksa

MIESJUNIORIT

1968 Rein Lindmäe Eestin Neuvostotasavalta

1969 Pentti Vihko Suomi

1970 Sergei Leshev Neuvostoliitto

1971 Pavel Ovcarik Tsekkoslovakia

1972 Martti Autio Suomi

1973 Markku Niemi Tapiolan Otso

1974 Jarmo Jokinen TIP-70

1975 Jari Vuorinen Tapiolan Otso

1976 Matti Kurvinen Stiga

1977 Igor Solopov Neuvostoliitto

1978 Mikael Appelgren Ruotsi

1979 Erik Lindh Ruotsi’

1980 Vladislav Broda Tsekkoslovakia

1981 Andrej Mazunov Neuvostoliitto

1982 Andrej Mazunov Neuvostoliitto

1983 Milan Grman Tsekkoslovakia

1984 Mats Andersson Ruotsi

1985 Johan Fallby Ruotsi

1986 Karoly Nemeth Unkari

1987 Patrik Thorsell Ruotsi

1988 Zsolt Hollo Unkari

1989 Sergei Noskov Neuvostoliitto

1991 David Gustafsson Ruotsi

1992 Fredrik Håkansson Ruotsi

NAISJUNIORIT

1976 Marie Lindblad Ruotsi

1977 Ludmila Bakshutova Neuvostoliitto

1978 Anita Zaharjan Neuvostoliitto

1979 Fliura Bulatova Neuvostoliitto

1980 Eva Malmberg Suomi

1981 Eva Malmberg Suomi

1982 Gunnel Borgström Ruotsi

1983 Eva Malmberg Suomi

1984 Barbro Wiktorsson Ruotsi

1985 Daniela Davidkova Tsekkoslovakia

1986 Szilvia Kahn Unkari

1987 Gabriella Wirth Unkari

1988 Pernilla Pettersson Ruotsi

1989 Vanda Litinskaja Neuvostoliitto

1990 Alena Vachovcova Tsekkoslovakia

1991 Marie Persson Ruotsi

1992 Zusana Poliackova Tsekkoslovakia